ועדת הפנים ואיכות הסביבה, כנסת 18, פרוטוקול מספר 373, 2011-03-29 00:00

דוד אזולאי: שלום, אני פותח את ישיבת הוועדה.

דוד אזולאי: הנושא של הר הזיתים לא ירד מסדר יומנו, וזה לאור המצב במקום הזה.

דוד אזולאי: הוועדה ביקרה שם לפני מספר חודשים, וההתרשמות שלנו היתה מאוד קשה.

דוד אזולאי: הובטח לנו שיעשו כמה שיפורים במקום, ובין היתר יתקינו מצלמות שייתנו מענה חלקי במקום.

דוד אזולאי: הייתי מבקש שהגורמים האחראיים במקום ישיבו על הדברים.

דוד אזולאי: האם חוץ ממשרד הבינוי והשיכון, הנושא הזה שייך גם למשרד הדתות?

יעקב אדרי: זה שייך לכולם, אבל זה נשאר יתום.

יעקב אדרי: אריה ואני טיפלנו בנושא הזה, כאשר אני הייתי השר לענייני ירושלים.

אריה אלדד: אתה דחפת את החוק.

יעקב אדרי: הדברים שם מתגלגלים שנים, לצערי הרב.

יעקב אדרי: בזמנו, כשר לענייני ירושלים, השגתי כסף.

יעקב אדרי: חברות קדישא מתמודדות ביניהן על איך יחלקו שם את המגרשים, אבל זה לא מה שמטריד אותי.

יעקב אדרי: משרד השיכון קיבל על עצמו את הנושא, למרות שהוא לא יכול להתמודד עם העניין הזה.

יעקב אדרי: מי שצריך להתמודד עם זה, זה המשרד לביטחון פנים, המשטרה.

יעקב אדרי: אני לא יודע אם הוצבו כבר מצלמות.

יעקב אדרי: בזמנו ניתן כסף.

יעקב אדרי: אני השגתי כסף ונתתי להם.

יעקב אדרי: מרוב אבות, הסיפור נשאר יתום.

יעקב אדרי: ממשיכים להרוס את המצבות.

דוד אזולאי: ראש הממשלה מכריז על אתרים היסטוריים.

דוד אזולאי: אני לא יודע אם יש אתר היסטורי במדינת ישראל שהוא כל כך חשוב לעם ישראל.

דוד אזולאי: לצערי, אני עדיין לא רואה את בעל הבית שירים את הכפפה ויטפל בזה.

נסים זאב: "יתומים היינו ואין אב".

נסים זאב: כאשר אין אב, יש יתומים.

נסים זאב: אם יש אבות, אז אין יתומים.

דוד אזולאי: חה"כ אריה אלדד, בבקשה.

דוד אזולאי: חה"כ אריה אלדד, הוא אחד מחברי הכנסת שמוביל את הנושא הזה שנים רבות.

דוד אזולאי: הנושא איכפת לו וכואב לו.

דוד אזולאי: אין פעם שמתקיים כאן דיון, וחה"כ אלדד לא מופיע.

דוד אזולאי: הוא מופיע בכל הזדמנות, גם בסיורים.

דוד אזולאי: ראוי להגיד את זה, כי אנחנו עסוקים בדברים רבים ולא תמיד אנו נוטים להתמקד.

דוד אזולאי: כאן צריך להגיד יישר כוח לאריה אלדד, שהוא מתמקד בנושא הזה ועושה עבודה נאמנה.

אריה אלדד: עבודה נאמנה, אבל חסרת תועלת.

אריה אלדד: אני מנסה לעשות ולא מצליח.

אריה אלדד: בכנסת ה-17 הגשתי הצעת חוק להקמת רשות הר הזיתים.

אריה אלדד: היה נדרש מאמץ קשה של השר אדרי כדי שזה יעבור בקריאה טרומית.

אריה אלדד: זה נתקע בגלל התנגדויות של גורמי ממשלה שונים, שלא יכלו לקבל החלטה: האם רשות, האם לא רשות, מי יהיה בעל הבית, איך זה יתופעל.

אריה אלדד: המדינה שופכת תקציבי עתק לתוך הר הזיתים, וזה נראה כחבית ללא תחתית.

אריה אלדד: מה שבונים ביום נהרס בלילה.

אריה אלדד: בהעדר רשות אחת שמסנכרנת את הפעולות של כל הגופים, אין יכולת אחרת חוץ מאשר להמשיך לשפוך כסף ולא לראות תוצאות אמיתיות.

אריה אלדד: משפצים מצבות, שטחים הולכים וגדלים, מקבלים את הצורה הראויה של הפנתיאון הלאומי של עם ישראל – בית קברות הפעיל 3,000 שנה ויותר.

אריה אלדד: אבל גם אותם אנשים, שאומרים שיש היום כתובת המרכזת את כל עבודות השימור, מודים שכאשר ייגמרו העבודות האלה צריכה לקום רשות אחת שתרכז את כל הפעולות של האחזקה, של השמירה, של הטיפול המתמשך בהר.

אריה אלדד: בינתיים זה לא קורה.

אריה אלדד: הצעת החוק שהגשתי קיימת גם בכנסת ה-18.

אריה אלדד: אני מציע, לנסות לגייס תמיכה ממשלתית לקדם אותה.

אריה אלדד: השר אמר שהוא תומך בקידום הצעת החוק, ובכל זאת בוועדת שרים לחקיקה לא הצלחנו לגייס רוב.

אריה אלדד: כרגע אני לא מעלה אותה, כדי שלא תיפול.

אריה אלדד: אם נצא היום בקריאה לקדם את ההצעה הזו, אני מניח שנוכל להניח לפחות את התשתית החוקית להמשך טיפול מסודר בהר.

דוד אזולאי: אני יודע שהנושא עלה גם באחד הסיורים שלנו, וחשבנו שאולי מישהו ייקח יזמה.

דוד אזולאי: זה לא קרה.

דוד אזולאי: אם לא תהיה ברירה, אנחנו נעשה את זה היום.

דוד אזולאי: ותהיה פנייה של הוועדה להעביר את החקיקה הזו.

גדעון שמיר: אני אשתדל לומר בקיצור מה קורה.

גדעון שמיר: בתקציב 2005 בפעם הראשונה אושרה תוכנית חומש לטיפול בהר הזיתים על סמך מצע שאני חיברתי אותו, כאשר המומנטום התחיל בוועדה לביקורת המדינה ואושר בשנת 2005.

גדעון שמיר: מדובר על תקציב של למעלה מ-100,000,000 שקלים.

גדעון שמיר: בשנים 2005-2007 התארגנו, ובשנת 2008 התחלנו לעשות עבודה רצינית בשטח, עבודה הכוללת את שני המרכיבים העיקריים: האחד, נושא הביטחון – הצבת אמצעי טלוויזיה ומעקב אלקטרוני על כל ההר.

יעקב אדרי: האם יש היום או אין.

גדעון שמיר: זה בשלבי סיום אחרונים.

יעקב אדרי: תגיד שאין.

יעקב אדרי: אל תתבייש.

גדעון שמיר: היא ישנה.

גדעון שמיר: יש לנו שתי רגליים לתוכנית, שמתבצעת בשטח בהיקף רב מאוד של עבודה ושל מיליוני שקלים.

גדעון שמיר: האחד, הוא נושא האבטחה.

גדעון שמיר: הנושא השני הוא המשך שיפוץ הקברים, קירות המגן, השבילים והדרכים, שלא לדבר על הניקיון שהיום מבוצע כשגרה.

גדעון שמיר: לגבי האבטחה – הצטרף כעת נציג חברת מוריה.

גדעון שמיר: נושא השלמת אמצעי המיגון, הצילום והאבטחה הועבר אליה לפני שנה.

גדעון שמיר: נשמע מהם לגבי תאריך התחלת ההרצה.

גדעון שמיר: אלי, האם יש לך עדכון?

אלי שמואליאן: 15 למאי.

יעקב אדרי: הותקנו המצלמות?

אלי שמואליאן: כן.

יעקב אדרי: האם אתה בטוח?

יעקב אדרי: אני ראיתי שפה מנידים את הראש.

גדעון שמיר: הותקנו המצלמות.

יעקב אדרי: אנחנו נלך לבדוק את זה.

יעקב אדרי: אני מודיע לכם, שאני באופן אישי אלך לבדוק את זה.

יעקב אדרי: שמעתי יותר מפעם אחת, שכבר התקינו את המצלמות.

יעקב אדרי: עכשיו תגידו, שזה באזור של התימנים או של הספרדים.

יעקב אדרי: תגידו איפה התקנתם.

גדעון שמיר: לגבי האבטחה ואמצעי המיגון האלקטרוניים - יושבים פה אנשי משרד השיכון, שהם האמונים על הנושא הזה, וחברת מוריה שמבצעת את נושא המצלמות האלקטרוניות.

גדעון שמיר: הם יוכלו לתת השלמות בנושא הזה.

דוד אזולאי: יש פה מכתב ממשרד הדתות מ-29 לדצמבר, החתום על ידי יאיר עוז, יועץ שר הדתות: "חברת מוריה, המקימה את מערך המצלמות, תפעיל כבר בשבועיים הקרובים את מרכז הבקרה, ובהתאם לכך תחל התקנת מצלמות בשטח".

דוד אזולאי: כולם מחייכים.

דוד אזולאי: האם זה לא נכון?

יעקב אדרי: זה פשוט מעליב כל הסיפור הזה.

יצחק הנאו: כדאי לעשות סדר.

יצחק הנאו: התשתית קיימת.

יצחק הנאו: ההשחלה של הכבלים בחלקה נעשתה ובחלקה לא.

יעקב אדרי: משנת 2006 משחילים את הכבלים.

יצחק הנאו: לא.

יצחק הנאו: לא השחילו את הכבלים, כי גונבים אותם.

יצחק הנאו: את המצלמות עצמן גם לא התקינו.

אריה אלדד: משחילים כבל ביום, וגונבים אותו בלילה.

אריה אלדד: בונים מצבה ביום, ושוברים אותה בלילה.

אריה אלדד: לא יכול להיות שמדינה לא מסוגלת לעשות את זה.

דוד אזולאי: במשרד ראש הממשלה היה דיון, ודובר על הקמת נקודת משטרה שם.

יצחק הנאו: יתקיים על כך דיון עם המשטרה במועצת בתי עלמין בעוד שבוע.

גדעון שמיר: אני רוצה לדבר על ניקיון, שיקום המצבות והקברים.

גדעון שמיר: ניקיון מתבצע בהר על ידי חברה קבלנית במכרז חיצוני, לשביעות רצוננו.

גדעון שמיר: יש שיפור בעניין הזה.

גדעון שמיר: לגבי המצבות - עד שנת 2010 שיקמנו קרוב ל-10,000 מצבות.

גדעון שמיר: מתוך זה בשנת 2007-2009 שיקמנו 3,000, כאשר רק בשנת 2010 שיקמנו למעלה מ-6,000.

גדעון שמיר: יש פה עקומת למידה.

גדעון שמיר: היום נכנסנו לעבודה מסודרת בפס ייצור, הודות לשיתוף פעולה בין פמ"י – חברת פיתוח מזרח ירושלים, שמקבלת את התקציב מהרל"י – הרשות לפיתוח ירושלים, שמביאה את כספי משרד ראש הממשלה לעניין הזה.

גדעון שמיר: העבודה בשטח מתבצעת בתיאום מוצלח מאוד בינינו לבין חברת קדישא הספרדית, שהיתה הראשונה ששיתפה פעולה בשיקום החלקות.

גדעון שמיר: מהשנה הזו זה מתרחב גם לחלקות של חברת קדישא של חב"ד.

גדעון שמיר: בשנת 2010 קפצנו לביצוע של 6,000 מצבות, ואנחנו מתכוונים בשנה הקרובה לבצע גם כן מספר כזה, גם בחלקה הספרדית וגם בחלקה של חב"ד.

גדעון שמיר: התנאים הטופוגרפיים בחלקות, שאנחנו מתפשטים עליהן עכשיו הם יותר קשים, אבל אנחנו מתואמים איתם.

גדעון שמיר: חוץ מזה, אנחנו ממשיכים בנושא של מבואות, קירות מגן וגדרות.

גדעון שמיר: עד היום מתחנו קרוב ל-2 קילומטר גדרות במקומות הקריטיים, וקרוב ל-4.5 קילומטר קירות מגן לייצוב הקרקע והחלקות השונות.

גדעון שמיר: השנה אנחנו מתכוונים להשקיע בין 15,000,000 ל-20,000,000 שקלים בשנה.

גדעון שמיר: בעקבות ביקור של ועדת הביקורת לפני כחצי שנה, הגשנו הצעה להקמת מנהלת להר הזיתים.

גדעון שמיר: אני מקווה, שבשנתיים-שלוש הקרובות נגמור את העבודות החד פעמיות של שיקום המצבות.

גדעון שמיר: לפי דעתי, בשטח מתבצעת עבודה יפה מאוד.

גדעון שמיר: התחזוקה גם כן תהיה משימה.

גדעון שמיר: הגשתי מסמך עבודה להקמת מנהלת מצומצמת, אבל מאוד ייעודית ויעילה, למטרה הזו.

גדעון שמיר: אני לא נכנס כרגע לנושא החקיקה של אתר לאומי בהגדרה כזו או אחרת.

גדעון שמיר: אני אומר, שמנהלת ייעודית לקיום שגרת הר הזיתים, כולל מרכז מידע ואולי גם מרכז מבקרים, מתוכננת לקום בשנתיים הקרובות.

אריה אלדד: מה קרה עם ההמלצה הזו?

אריה אלדד: האם מישהו עשה עם זה משהו?

גדעון שמיר: ההמלצה מונחת היום על שולחנו של שר הדתות.

גדעון שמיר: הנחו אותי להגיש את ההצעה הזו לדיון משותף של משרד הדתות עם מועצת בתי העלמין.

יעקב אדרי: היא מונחת.

גדעון שמיר: אני יכול להעביר עותק.

ג'פרי דאבה: אני מייצג את ארגון ציוני אמריקה.

ג'פרי דאבה: אני ראש הלשכה בישראל.

ג'פרי דאבה: אני גם מייצג את ועד ההיגוי בישראל לוועדה הבינלאומית לשימור הר הזיתים.

ג'פרי דאבה: ראשית, אני מודה ליו"ר על האפשרות לדבר היום.

ג'פרי דאבה: אני גם מתנצל על העברית שלי.

ג'פרי דאבה: עליתי לפני שלוש שנים לארץ, ואני עוד לומד את השפה.

יעקב אדרי: את מי אתה מייצג?

ג'פרי דאבה: יש ועד בברוקלין ניו יורק – הוועד הבינלאומי לשימור הר הזיתים.

דוד אזולאי: עם מי אתם עובדים בשיתוף פעולה?

ג'פרי דאבה: אנחנו עובדים בשיתוף פעולה עם גורמים שיש להם בני משפחה הקבורים בהר הזיתים, שמעוניינים לשפר את המצב בהר הזיתים.

ג'פרי דאבה: התחלתי להתייחס לבעיות בהר הזיתים לאחר סדרת ההצעות בנושא בבית הכנסת הגדול בתחילת נובמבר.

ג'פרי דאבה: עד אז לא התוודעתי לעומק הבעיה הזו.

ג'פרי דאבה: החלטתי לתקוף את הבעיה מזווית אחרת לגמרי.

ג'פרי דאבה: המון אמריקנים קבורים שם, והמון אמריקנים באים לבקר.

ג'פרי דאבה: כמה אמריקנים גם היו קורבנות לאלימות שם.

ג'פרי דאבה: הרבה גם מצאו את הקברות של בני משפחתם מחוללים.

ג'פרי דאבה: הקונסוליה בירושלים פעולת כשגרירות ארצות הברית ליו"ש ולירושלים.

ג'פרי דאבה: שלחתי אליהם מכתב עם העתק להילרי קלינטון, והתקשרו אליי לקבוע כמה פגישות.

ג'פרי דאבה: הסברתי לפקידים שם את המצב, והגשתי את תלונות אזרחי ארצות הברית.

ג'פרי דאבה: הנה דוגמא ממכתב של חבר קונגרס, ג'רלד נדלר מניו יורק: "לשגריר מיכה אורן לגבי תלונות מאזרחים במחוז שלו: "דרשתי מהקונסוליה: הצהרת גינוי מהסטייט דפרטמנט נגד האלימות וחילול הקברים.

ג'פרי דאבה: לדרוש משלטון מקומי, מועצה מקומית, לגנות את האלימות והחילול.

ג'פרי דאבה: בנוסף, לנקוט בצעדים ספציפיים למנוע את האלימות.

ג'פרי דאבה: לדרוש מהרשות הפלסטינית לגנות את האלימות והחילול בפומבי ובערבית, ולא רק באנגלית למען התקשורת בחו"ל.

ג'פרי דאבה: לכלול את המצב בהר הזיתים בדוח השנתי מהסטייט דפרטמנט על הפרות חופש דת בינלאומי.

ג'פרי דאבה: הקונסוליה שלחה דוח על הפגישות שלנו לסטייט דפרטמנט, וכעת אנו מחכים לתשובה.

ג'פרי דאבה: לסיכום - אני מעדיף לטפל בזה דרך הכלים והפרוטוקולים שלנו.

ג'פרי דאבה: הבעיה היא שחסרה לנו כתובת ספציפית להגיש תלונות והצעות.

ג'פרי דאבה: מבחינתי, לא משנה איזה משרד.

ג'פרי דאבה: אנחנו דורשים כתובת ספציפית.

ג'פרי דאבה: אני שוב מודה ליו"ר ולכולם.

יוסי פלד: אני נציג חברת קדישא הספרדית.

יוסי פלד: אני מבקש להאיר כמה נקודות.

יוסי פלד: קודם כל, יש כתובת אחת: מועצת בתי עלמין בירושלים.

יוסי פלד: היא בעלת הבית של כל שטחי הקבורה בהר הזיתים ובהר המנוחות.

יוסי פלד: רוצים להסתבך ולהקים עוד מנהלת ועוד גוף, אבל יש גוף שקיים ופשוט צריכים לחזק אותו.

דוד אזולאי: אבל תראה לאן הגיע הגוף שקיים.

אריה אלדד: כמה שנים הוא מנהל את ההר, חמש שנים, חמישים שנה?

יוסי פלד: הוא מנהל את ההר היום.

יוסי פלד: אני לא יודע למה לא הגיע יו"ר מועצת בתי העלמין.

יוסי פלד: גם מאיר שפיגלר וגם אביגדור אוחנה נכנסו לנושא הזה בנפש חפצה, גם מבחינת הביטחון, גם מבחינת התקציבים וגם מבחינת השמירה.

יוסי פלד: הבעיה הגדולה שלנו היא בעיית האבטחה.

יוסי פלד: השיקום מתבצע.

יוסי פלד: אנחנו עושים אותו.

יוסי פלד: הבעיה של האבטחה היא בעיה משמעותית מאוד.

יוסי פלד: אנחנו רוצים לסגור קיר אחד הנמצא בתחום בית העלמין, אנחנו מבקשים ליווי ממשטרת ישראל, ומשטרת ישראל דוחה אותנו משום שהתנאים לא מאפשרים זאת.

יוסי פלד: מדובר על קיר של שני מטר על ארבע מטר.

יוסי פלד: אנחנו מכאן נכנסים לשם, עוברים דרך, שוברים מצבות, מחללים קברים, ומשטרת ישראל לא מוכנה לתת לנו אבטחה שם.

יוסי פלד: אנשים שבאים ללוויות נרגמים באבנים, זורקים עליהם בקבוקים.

יוסי פלד: לי אישית שברו את האוטו כבר 4 פעמים ב-4 חודשים האחרונים.

יוסי פלד: אין גוף שיטפל בזה.

אריה אלדד: אתה ממש מסביר למה מועצת בתי העלמין היא לא הגוף המתאים.

יוסי פלד: האם ראש רשות ייתן אבטחה?

יוסי פלד: המשטרה צריכה לתת אבטחה.

יוסי פלד: המשטרה לא מתייחסת לזה.

יוסי פלד: עכשיו מתקיים דיון, שיקימו שם נקודת משטרה.

יוסי פלד: אנחנו אומרים, שגם אם תהיה נקודת משטרה וישב שם מישהו אחד בחדר ולא ייצאו לשטח, לא יקרה כלום.

יוסי פלד: משטרת ישראל צריכה לבצע שינוי תפיסה.

יוסי פלד: לגבי המצלמות – חה"כ אלדד היה בסיור האחרון שקיימנו בהר.

יוסי פלד: סיירנו אז גם במרכז הבקרה, ואמרו לנו שבראשון למרץ המצלמות יעבדו.

יוסי פלד: אנחנו עברנו כבר את הראשון במרץ, והמצלמות עוד לא עובדות.

דוד אזולאי: אמרו לך הראשון למרץ, אבל לא אמרו לך באיזו שנה.

יוסי פלד: אנחנו היום בדעה שיש גוף אחד בהר – מועצת בתי העלמין.

יוסי פלד: צריך להקצות לגוף הזה משאבים בחוק.

יוסי פלד: לא ייתכן שיקום גוף, שיגידו לו: אתה אחראי, אבל אל תבקש משאבים.

דוד אזולאי: חה"כ זאב, בבקשה.

נסים זאב: מספר השאילתות והצעות לסדר בנושא הר הזיתים הוא כמעט כמו מספר הקבורים שם.

נסים זאב: כל פעם יש הבטחות, ומי שמבטיח לא יכול לקיים כי זה לא בסמכות שלו.

נסים זאב: יש משרד הממונה על האבטחה, משרד הממונה על השמירה וכו'.

נסים זאב: כל אחד ממונה על משהו אחר, וכתוצאה מכך אנחנו לא מגיעים לשום דבר.

נסים זאב: צריך לזכור, שאנחנו עומדים לפני אינתיפאדה שלישית.

נסים זאב: שלא נקל ראש בכך.

נסים זאב: שלא נקל ראש בהתפתחויות האחרונות, באירועים האחרונים, בוונדליזם בהר הזיתים.

נסים זאב: כלומר, המצב ילך ויחמיר.

נסים זאב: נראה יותר שנאה, וכבר עכשיו אנחנו רואים את זה בשטח בשכונות ערביות במזרח ירושלים.

נסים זאב: פעם היה יותר חופשי להיכנס לשם, והיום יש יותר חשש.

נסים זאב: השנאה בוערת שם.

נסים זאב: יוסי, אני לא חושב שמועצת בתי העלמין תהיה במקום הרשות, אלא אם המשטרה, משרד השיכון והמשרד לענייני דתות יעמדו לרשותה.

נסים זאב: כך היא תהיה הרשות שלוקחת ומלקטת מכולם.

יוסי פלד: ומה תעשה הרשות?

נסים זאב: הרשות זה רק משהו סימבולי.

נסים זאב: צריך משרד אחד שיתפקד, ולא מועצה.

נסים זאב: זו לא מועצת חכמים פה.

דוד אזולאי: היום יש את מועצת בתי העלמין, וגם לך יש טענות על כל ההתנהלות.

יוסי פלד: אנחנו פונים, והמשטרה לא עושה כלום.

יוסי פלד: למועצת בתי העלמין גם אין תקציבים.

אריה אלדד: אבל זה המצב 40 שנה, ואנחנו רוצים לשפר אותו.

אריה אלדד: זה שננציח את המצב, לא ישפר את המצב.

נסים זאב: המשרדים ביניהם צריכים להחליט, מי הגורם הרלוונטי שצריך להוביל את כל העניין.

נסים זאב: אין צורך ברשות נוספת.

נסים זאב: אם יחליטו שזה המשרד לענייני דתות, יתנו גם את האבטחה, גם את השמירה וגם הכלים בידי המשרד.

נסים זאב: אנחנו צריכים להתקדם.

נסים זאב: אנחנו לא רוצים שבגלל שיש הרבה אבות אז גם אין יתומים.

אלעזר גולדשטרן: אני מנכ"ל חברת קדישא הראשית בירושלים.

אלעזר גולדשטרן: אין כל ספק, שבמרוצת השנתיים-שלוש האחרונות יש שינוי מהותי בהר הזיתים.

אלעזר גולדשטרן: מי שמבקר שם יכול לראות שינוי.

אלעזר גולדשטרן: אי אפשר להתעלם מכך שיש שינוי מהותי בהר הזיתים: בניקיון, בשיקום, בגידור ובעוד מספר דברים.

אלעזר גולדשטרן: מקור הצרות, כפי שאמר חה"כ פרופ' אלדד, שאתה יכול לבנות מצבה ולמחרת לא למצוא אותה.

אלעזר גולדשטרן: כמו שיוסי גיל אומר, גם זורקים אבנים.

אלעזר גולדשטרן: עלינו גם ירו חזיזי אש ביום שבת.

אלעזר גולדשטרן: זאת הבעיה העיקרית.

אלעזר גולדשטרן: לא יכול להיות שממשלת ישראל מממנת אבטחה ושמירה בהר הזיתים, ויש צירים שהשמירה מודיעה מראש ששם היא לא אחראית.

אלעזר גולדשטרן: לדוגמא, קחו את הציר של א'טור היכן שבית החולים מוקסם.

אלעזר גולדשטרן: אם בן אדם רוצה להגיע משם להר הזיתים - וזאת הדרך הראשית להגיע להר הזיתים - מודיע משרד השיכון ששם הם לא שומרים.

אלעזר גולדשטרן: בוודאי שיהיו שם בעיות.

אלעזר גולדשטרן: זה דבר שלא ייתכן.

אלעזר גולדשטרן: או שיש שמירה או שיש שמירה רק בקטעים מסוימים.

דוד אזולאי: מה הסיבה?

אלעזר גולדשטרן: את זה צריך לשמוע ממשרד השיכון.

דוד אזולאי: את תיכף אשמע אותם, אבל השאלה היא האם אתה יודע מה הסיבה.

אלעזר גולדשטרן: אין כל ספק, שצריך שיהיה גוף אחד שירכז את זה.

אלעזר גולדשטרן: אני כחבר ועדת ההיגוי של מועצת בתי העלמין יכול להגיד, שאנחנו עושים המון ומרכזים המון.

אלעזר גולדשטרן: גם לרשות לא יהיה רמטכ"ל, שר ביטחון ועתודות של שוטרים, והיא תצטרך להעביר את התלונות לאותו גוף הממונה על השמירה ועל הביטחון.

אלעזר גולדשטרן: אם הוא יעשה, הוא יעשה.

אלעזר גולדשטרן: אם הוא לא יעשה, אי אפשר יהיה לבוא בתלונות למועצת בתי העלמין.

אלעזר גולדשטרן: כך גם לא יהיו תלונות כלפי הרשות.

אלעזר גולדשטרן: אנחנו צריכים להתרכז בדברים האמיתיים, ולזרז את התקנת המצלמות.

אלעזר גולדשטרן: אולי זה יעזור.

אלעזר גולדשטרן: יחד עם זאת, השמירה הפיזית היא המפתח לפתרון.

דוד אזולאי: אני רוצה לשאול את נציגי משרד הבינוי והשיכון, שאחראים על האבטחה, מה הסיבה שאתם לא מגיעים לאותו מקום שדיבר עליו הרב גימשטיין?

מיכה מרדכי: הוא מדבר על ציר א'טור, מאוגוסטה ויקטוריה לכיוון בית חולים מוקסם, לכיוון הר הזיתים.

מיכה מרדכי: משרד הבינוי והשיכון מונחה משטרה.

מיכה מרדכי: משטרת ישראל מנחה אותנו באיזה צירים לנסוע.

מיכה מרדכי: עד אשר לא יתקינו את המצלמות, ועד שלא יקימו את המוקד ואת הדברים הנלווים לאבטחה, לא יתאפשר לנו לנסוע דרך ציר א'טור.

מיכה מרדכי: יש לנו כמה צירים אחרים שאנחנו נוסעים בהם: ציר הנחש, ציר החמור – כל הצירים העוקפים המגיעים להר הזיתים.

מיכה מרדכי: בציר הזה לא נוסעים, כי המשטרה לא מסכימה בגלל כל האירועים האחרונים שקרו.

אריה אלדד: אבל זה הציר הראשי.

אריה אלדד: אדם לא נוסע היום על ציר א'טור, אלא אם יש לו חלקת קבר בהר הזיתים.

מיכה מרדכי: אני רוצה להתייחס למה שקורה כרגע בהר הזיתים, ואני לא נכנס לנושא של השימור והמצלמות.

מיכה מרדכי: כרגע משרד הבינוי והשיכון עוד לא קיבל אחריות על כל הנושא של האלקטרוניקה ברגע שיהיו המצלמות בהר הזיתים.

מיכה מרדכי: לפני 7 חודשים קיבלנו תקציב ממשרד ראש הממשלה לאבטח את הר הזיתים, וכרגע פועלים בהר הזיתים שלוש ניידות עם שני מאבטחים בכל ניידת: שתי ניידות עובדות 24 שעות ביממה, ועוד ניידת אחת עובדת 12 שעות ביממה.

מיכה מרדכי: יש מוקד הפועל 24 שעות, ואני אישית דיברתי בכל כלי התקשורת, כולל "קול ישראל" וכל כלי התקשורת החרדיים במדינת ישראל, ונתתי את מספר הטלפון.

מיכה מרדכי: זה גם מפורסם באינטרנט.

מיכה מרדכי: כל תושב במדינת ישראל שרוצה לקבל ליווי לאזכרה ולהלוויה בהר הזיתים, בכל שעות היממה כולל באמצע הלילה – לצערנו, באירועים האחרונים היו הלוויות גם בשעות 02:00-03:00 לפנות בוקר, יכול לקבל ליווי.

מיכה מרדכי: הדבר הזה עובד.

מיכה מרדכי: היום אנחנו מדברים על ליווי רודף ליווי.

מיכה מרדכי: היום יש שלושה ליווים שעובדים בו זמנית בהר הזיתים.

מיכה מרדכי: גם לובינסקי נכנס ומקבל ליווי.

מיכה מרדכי: אני יודע על 10-12 ליווים שהוא קיבל בחודש וחצי האחרונים.

מיכה מרדכי: כלומר, זה קיים.

מיכה מרדכי: יש עוד דבר שאנחנו מתעסקים איתו.

מיכה מרדכי: ברגע שאנחנו נכנסים לאבטחה, אנחנו נהיה אחראים גם על נושא של מניעת ונדליזם בהר הזיתים.

מיכה מרדכי: זה חלק מהגדרת המשימה שלנו.

מיכה מרדכי: נכון להיום, במשך 24 שעות אנחנו סורקים את כל הקברים בהר הזיתים, כולל סריקה רגלית.

מיכה מרדכי: אני אתן דוגמאות.

מיכה מרדכי: לפני שבוע מפקד תחנת שלם קיבל טלפון מאחד הגורמים שהשחיתו בלילה 4 מצבות.

מיכה מרדכי: אני מבצע סקר, הכולל את כל הקברים לפי חלקות, שעברו סוג של ונדליזם: שבירה של הכותרת, שבירה של הקבר וכו'.

מיכה מרדכי: יש דברים מ-1967, ויש גם דברים חדשים.

מיכה מרדכי: הדבר הזה מתועד.

מיכה מרדכי: נכון להיום, משרד הבינוי והשיכון יודע בכל זמן נתון איזה קברים.

מיכה מרדכי: אנחנו לא תמיד יכולים לדעת באותו רגע, כי ההר הוא גדול, אבל אנחנו מגיעים למצב בו ב-24 שעות אנחנו יודעים בדיוק מה קרה בהר.

מיכה מרדכי: אנחנו עובדים בשיתוף פעולה עם המשטרה.

מיכה מרדכי: כמובן שנקודת משטרה שתהיה בהר הזיתים תעזור פלאים לנושא הזה.

מיכה מרדכי: אסור לשכוח, שבזמנו הפרויקט היה בנוי על זה שיהיה מאבטח ושוטר בניידת.

אריה אלדד: כדי לדעת איזו מצבה הושחטה, או כדי לדעת מי עשה את זה?

מיכה מרדכי: לא, אנחנו לא נכנסים לשאלה: מי עשה.

אריה אלדד: אז מה זאת אומרת, לדעת מה קרה?

מיכה מרדכי: עד לפני 7 חודשים היו מגלים את הוונדליזם מאזכרה לאזכרה.

מיכה מרדכי: היה מגיע מישהו לאזכרה אחרי שנה, ומגלה את הוונדליזם.

מיכה מרדכי: אגב, יש הרבה פעמים שאנחנו תופסים על חם, ואז מגיעה המשטרה ועוצרת את האנשים.

מיכה מרדכי: בגלל שכרגע אין מצלמות, ובגלל הטופוגרפיה - המרחב הגדול, אין לנו אפשרות להגיע למצב שאנחנו מונעים את זה לחלוטין.

מיכה מרדכי: נכון להיום, רמת הוונדליזם בהר הזיתים ירדה.

מיכה מרדכי: אני לא יודע להגיד את האחוזים, כי מי שיש בידיו את האחוזים זו המשטרה.

מיכה מרדכי: היום אני מדבר על תלונות על ונדליזם, שמגיעות פעם או פעמיים בחודש: פה שברו קבר, פה יש בקבוקים על הקברים או צבע על הקברים.

יוסי פלד: פשוט לא פונים למשטרה יותר.

יוסי פלד: בוודאי שאלה הנתונים.

יוסי פלד: כאשר פונים למשטרה, המשטרה לא עושה כלום.

יוסי פלד: לכן, אנשים כבר לא פונים.

מיכה מרדכי: אני לא נכנס לזה.

מיכה מרדכי: אני דיברתי על מה שאני מקבל מהמשטרה.

אלי שמואליאן: אני סמנכ"ל חברת מוריה, ובעבר הייתי סמנכ"ל חברת פיתוח מזרח ירושלים.

אלי שמואליאן: מבחינת הטיפול בהר, הייתי בשני הצדדים.

דוד אזולאי: מה תפקידה של חברת מוריה בהר הזיתים?

אלי שמואליאן: מוריה קיבלה את הטיפול הפיזי בהר הזיתים, למעט שיקום הקברים והמבואות, שממשיך להיות מטופל על ידי חברת קדישא ירושלים.

אלי שמואליאן: פרויקט הביטחון עבר לפני שנה לטיפולה של חברת מוריה, וזה ביחד עם מעבר של בעלי התפקידים, לרבות עבדכם הנאמן.

אלי שמואליאן: העבודות הן כאלה: 90% מהתשתית של המצלמות נפרסה.

אלי שמואליאן: צריכים להיות מודעים לכך, שהפריסה של התשתית היא עסק מאוד מורכב ומסובך.

אלי שמואליאן: אנחנו עובדים בתוך בית עלמין, בתוך בית קברות, ולחפור בתוך בית קברות הוא אירוע מאוד בעייתי.

אלי שמואליאן: אנחנו צריכים להיות מתואמים עם כל הגורמים, לרבות חברות קדישא, ויש עם זה הרבה בעיות.

אלי שמואליאן: אנחנו מותאמים לעבודה בבית קבורה, ויש עם זה הרבה בעיות.

אלי שמואליאן: כאשר אתה נותן לוחות זמנים לעבודה בבית קברות, זה רק אומדן.

אלי שמואליאן: כאשר אתה מוצא קברים כאלה, אתה צריך להתאים את עצמך למציאות.

אלי שמואליאן: זה מעדכן את לוחות הזמנים.

אלי שמואליאן: נקודה שנייה, היא שאנחנו עובדים בתוך אתר עתיקות מוכרז.

אלי שמואליאן: כלומר, כל שטח הר הזיתים הוא אתר ארכיאולוגי מוכרז.

אלי שמואליאן: אי אפשר לעבוד שם בלי פיקוח צמוד של רשות העתיקות.

אלי שמואליאן: נמצאו שם עתיקות, ועשינו שינויי תכנון וביצוע בעקבות הימצאות העתיקות.

אלי שמואליאן: גם זה משפיע על לוחות הזמנים והאומדנים.

אלי שמואליאן: אלה דברים שהם בלתי ניתנים לצפייה מראש.

אלי שמואליאן: דבר שלישי – צריך לדעת שאנחנו עובדים בסביבה שהיא מאוד בעייתית.

אלי שמואליאן: תוך כדי הביצוע קבלן משנה שלנו הותקף ונפצע קשה.

אלי שמואליאן: שמו לו גרזן בראש, ואת שאר הפועלים שלו זרקו לתוך תאי ביוב.

אלי שמואליאן: זה מצב בעייתי, מורכב ומסובך.

אלי שמואליאן: למרות כל הצרות והבעיות, 90% מהתשתית נפרסה.

אלי שמואליאן: יש לנו 10% מהתשתית שלא נפרסה מסיבות שונות: התנגדות של תושבים, שטוענים שאנחנו עוברים בחלקות פרטיות שלהם, מקומות שנמצאו בהם שרידים ארכיאולוגים ואי אפשר לעבוד בהם וצריך לעשות שינוי תכנון.

אלי שמואליאן: בכל מקרה, מדובר בשוליים.

אלי שמואליאן: כפי שאמרתי, 90% מהתשתית פרוסה.

אלי שמואליאן: אנחנו התחלנו בהצבת המצלמות.

אלי שמואליאן: למה אני אומר שהתחלנו?

אלי שמואליאן: כיוון שהובאו כמה מצלמות לדוגמא.

אלי שמואליאן: המערכת מורכבת מ-150 מצלמות, ולא כולה הורכבה.

אלי שמואליאן: אנחנו צריכים לעבוד במקביל בכמה שלבים: אנחנו מתחילים לעבוד בתהליך של חפיפה, תהליך של כניסה מסודרת של משרד השיכון לקבלת המערכות.

אלי שמואליאן: זה תהליך שצריך להיות מתואם ומסודר.

אלי שמואליאן: לתהליך הזה יש היבטים תקציביים וביצועיים.

אלי שמואליאן: התחלנו בתהליך הזה, לרבות סיור שהיה אתמול או שלשום בשטח עם החברה המבצעת, כדי שהמסירה תהיה מתואמת.

אלי שמואליאן: אכן אמרנו שבסוף מרץ המצלמות תהיינה מותקנות, אבל בגלל הנסיבות שהזכרתי המערכת תתחיל להיות מופעלת בפועל לקראת יוני, והיא תיכנס לדרוג בשלבים.

אלי שמואליאן: אנחנו מדברים על פאזות של 50 מצלמות, 50 מצלמות ו-50 מצלמות.

אלי שמואליאן: מרכז הבקרה כבר קיים פיזי.

אלי שמואליאן: הוא בנוי, והציוד שלו כבר נמצא אצלנו.

אריה אלדד: מה ימנע לגנוב את המצלמות?

אלי שמואליאן: זו שאלה טובה מה קורה תוך כדי ביצוע.

אלי שמואליאן: זו סוגיה בעייתי.

אלי שמואליאן: אנחנו נהיה בקשר עם נציגי משרד השיכון.

אלי שמואליאן: בשלב הראשון אנחנו צריכים לאבטח את הצבת המצלמות.

אלי שמואליאן: מדובר בציוד מאוד יקר, שעלותו מיליוני שקלים.

אלי שמואליאן: צריכים לשמור על הציוד הזה.

אלי שמואליאן: לכן, תוך כדי ביצוע אנחנו גם אמורים לשמור על הציוד.

אלי שמואליאן: במקביל להפעלת הציוד יהיו מוקדנים של משרד השיכון שישבו במרכז הבקרה, והם אלה שיפעילו למעשה את המצלמות.

אלי שמואליאן: המצלמות אמורות לתת אבטחה היקפית לכל מי שמגיע, אבל הן גם אמורות לאבטח את עצמן.

אלי שמואליאן: כך שברגע שיהיה חשש לוונדליזם או לאירוע בעייתי, המוקדן יראה את זה ויקפיץ ניידת או מוקד סיור.

אלי שמואליאן: השילוב הזה של אמצעים אלקטרוניים ביחד עם מוקדים של סיור אמור לתת את המענה.

אלי שמואליאן: אגב, הקונספט הזה אושר בזמנו על ידי מפקד המחוז.

דוד אזולאי: אדוני המנכ"ל, יש בידי מכתב שנשלח על ידי השר ב-28 לאוקטובר 2010, ושם דובר על כ-7,000 מצבות ששופצו.

דוד אזולאי: בנוסף, ממשיכים בעבודות מערכת האבטחה ההיקפית.

דוד אזולאי: בכל הקשור להסדרת המשך תחזוקת ההר ותפעול, יתקיים בקרוב דיון עם המנכ"ל של משרד ראש הממשלה.

דוד אזולאי: אני מבקש לדעת, האם התקיים כזה דיון ואם יש תוצאות.

דוד אזולאי: נאמר פה, שעד סוף שנת התקציב אמורים להסתיים כמה פרויקטים.

דוד אזולאי: האם אכן הדברים נכונים?

דוד אזולאי: בנוסף, ישנו מכתב שיצא ב-29 לדצמבר על ידי יועץ השר.

דוד אזולאי: כתוב שם, שחברת מוריה שמקימה את מערך המצלמות, תפעיל בשבועיים הקרובים את מרכז הבקרה, ובהתאם לכך תחל התקנת המצלמות בשטח.

דוד אזולאי: לצערי הרב, כל הדברים האלה לא ממומשים.

דוד אזולאי: השאלה היא, איפה הדברים עומדים.

אביגדור אוחנה: אנחנו במשרד לא אחראים ישירות לפעולות בהר הזיתים, אבל מתוקף תפקידנו אנחנו מגלים מעורבות ועניין בתהליך הזה.

אביגדור אוחנה: זה נושא שאמנם מצוי בתחום סמכותו של משרד ראש הממשלה, אבל מכיוון שמדובר בבית עלמין יש לנו עניין, אנחנו עוקבים, ערניים, יוזמים דיונים ומשתפים פעולה עם כל הגורמים הרלוונטיים.

אביגדור אוחנה: אני ביקרתי בשטח מספר פעמים לאחרונה.

אביגדור אוחנה: יש התקדמות מאוד גדולה בכל הקשור לשיקום מצבות והתחלת הסדרת שירות טוב יותר למבקרים בהר: שבילים, כניסות, נקודות מים, וזה מתבצע בצורה טובה יחסית.

אביגדור אוחנה: לפני כשבועיים-שלושה הציגו לנו תכנון וסטאטוס של הקמת מרכז מבקרים גדול בהר, שאמור לשרת את הבאים, לספק מידע וליצור פעילות חיובית בהר, שגם אמורה לשפר את הביטחון בסופו של יום.

אביגדור אוחנה: כל הדברים האלה הם דברים טובים, אבל הנקודה שסביבה אנחנו דנים מספר שנים היא נושא האבטחה.

אביגדור אוחנה: אם משטרת ישראל לא תיקח את הפרויקט הזה בצורה מאוד רצינית ותשקיע שם את המשאבים ואת הכוחות הנדרשים כדי למגר את תופעת הוונדליזם, זריקת האבנים וההתנכלויות, כל מה שלא נשקיע שם לא יספק ולא יביא את המצב בהר למצב כזה בו אנשים יוכלו לבקר ולסייר שם בבטחה.

אביגדור אוחנה: לפני כשלושה שבועות או יותר, היה דיון עם מנכ"ל משרד ראש הממשלה ביחד עם מנכ"ל המשרד לביטחון פנים ועוד גורמים במשטרה בעניין אבטחת ההר.

אביגדור אוחנה: אני לא הייתי רוצה להיכנס לפרטים שעלו שם ולסיכומים שסוכמו שם, אבל יש איזושהי התקדמות.

אביגדור אוחנה: אני מקווה שהיא תהיה מהירה, למרות שאני לא כל כך רואה איך היא תהיה מהירה.

אביגדור אוחנה: בשלב הביניים הזה, עד אשר הסיכומים ייושמו בשטח, יש לנו כוונה במועצה בתי העלמין שלא להרפות מהנושא.

אביגדור אוחנה: כבר יזמנו פגישה עם מפקד המרחב, ברונו שטיין, ואנחנו אמורים לשבת איתו ביחד עם כל הצוות ולהציג בפניו את העובדות - עובדות שאני אישית נתקלתי בהן.

אביגדור אוחנה: ביקרנו בהר לפני כחודשיים, כאשר משפחת אבלים שבאה לקבור את יקירה התלוננה.

אביגדור אוחנה: היא הראתה לנו חלונות של רכב שבורים מזריקת אבנים שהיו שם.

אביגדור אוחנה: כמובן שנושא האבטחה הוא נושא קריטי, ואין ספק שברגע שזה יטופל כראוי זה יהווה נקודת מפנה מאוד חשובה.

אביגדור אוחנה: אחרי כל העבודות שהרל"י עושים באמצעות פמ"י וחברות הקדישא או קבלנים אחרים, יש צורך להמשיך לתחזק את ההר באופן קבוע.

אביגדור אוחנה: הם עושים שיקום ופיתוח ולא עבודות אחזקה.

אביגדור אוחנה: כאן אנחנו עומדים על זה, ואני חושב שזה נכון שמועצת בתי העלמין תקבל את הסמכות, האחריות והמשאבים הנדרשים להמשיך ולתחזק את ההר לאורך שנים.

אביגדור אוחנה: אמנם באים ומשקמים ועושים דברים יפים, אבל אם לא יהיה מי שיתחזק את זה לאורך שנים זה פשוט לא יישאר.

אביגדור אוחנה: המטרה שלנו היא ליצור את המנגנון הזה בתוך מועצת בתי העלמין, שהיא הגוף הרשמי היחיד שאחראי על ההר הזה.

דוד אזולאי: היום מועצת בתי העלמין היא הגוף שמתחזק את כל העסק שם, אבל תראה איך שהמקום נראה.

דוד אזולאי: השאלה היא, האם לא כדאי פעם אחת ותמיד לשנות את התפיסה כך שמועצת בתי העלמין תהיה בתחום של משרד זה או אחר.

אביגדור אוחנה: זה בדיוק מה שאנחנו אומרים.

אביגדור אוחנה: מועצת בתי העלמין היום לא מתחזקת את ההר, כי אין לה את המשאבים לתחזק את ההר.

אביגדור אוחנה: מה שמועצת בתי העלמין עושה, זה לתחזק את הקבורה המעטה שנשארת בהר.

אביגדור אוחנה: כאשר מדובר על תחזוק השטח הגדול כולו, כולל קברים של עשרות שנים אחורה, לחברות הקדישא אין את היכולת להרים את זה.

אביגדור אוחנה: המטרה שלנו היא ליצור את המנגנון הזה, כך שיהיה מימון ויוקצו משאבים לצורך אחזקת ההר לאורך שנים, אחרי עבודות הפיתוח והשיקום שנעשות שם.

דוד אזולאי: אני רוצה לסכם את הישיבה.

דוד אזולאי: לצערי, אנחנו מאוכזבים מכל ההתנהלות בהר הזיתים – מקום שהיה צריך לעמוד בראש מעיינינו, מקום מקודש, מקום היסטורי, מקום שאנחנו כיהודים מאמינים יודעים מה צפוי להיות שם.

דוד אזולאי: לצערי, לא כך הדברים.

דוד אזולאי: אנחנו מכירים אתרים היסטוריים פחות ידועים, שמדינת ישראל משקיעה בהם מיליונים.

דוד אזולאי: לא כך הדבר בהר הזיתים, וחבל.

דוד אזולאי: הוועדה תמשיך ותעקוב אחרי הר הזיתים.

דוד אזולאי: אנחנו לא נוותר ולא נרפה מעניין הזה.

דוד אזולאי: הוועדה פונה לשר הדתות ומבקשת עדכון בעניין הדיונים עם מנכ"ל משרד ראש הממשלה בכל הקשור לתחזוקת ההר ותפעולו.

דוד אזולאי: הוועדה פונה למנכ"ל משרד ראש הממשלה ולשר הדתות, לפעול להתקנת מערכת אבטחה היקפית.

דוד אזולאי: הוועדה ממליצה, לאמץ או ליזום הצעת חוק בעניין הקמת רשות לאחזקת הר הזיתים.

דוד אזולאי: כפי שהוגש על ידי חה"כ אלדד, אבל לא עלה לוועדת שרים עדיין.

דוד אזולאי: אולי זו הדרך היחידה להאיץ בהם בנושא הזה.

דוד אזולאי: הוועדה קוראת לממשלת ישראל, לקבוע משרד ממשלתי אחד שיופקד על ריכוז הטיפול בכל הסוגיות בהר הזיתים: שיקום, גידור, אבטחה, שמירה, בטחון היקפי, מניעת פלישות, מבקרים ותיירות.

דוד אזולאי: הוועדה קוראת לשר לביטחון פנים, להגביר את האבטחה בציר הגישה הראשי להר הזיתים – ציר רכס א'טור, ולהבטיח כי כל המבקרים בהר הזיתים יוכלו להגיע בבטחה ובכל עת להר.

דוד אזולאי: תודה רבה, הישיבה נעולה.